Къэбэрдей-Балъкъэрыр гъуэгухэр зыхуей хуэгъэзэнымкIэ къэралым бжьыпэр щызыIыгъхэм хабжэ
Москва лэжьыгъэ IуэхукIэ щызэхуэзащ КъБР-м и Iэтащхьэ КIуэкIуэ Казбекрэ УФ-м транспортымкIэ и министрым и къуэдзэ – къэрал гъуэгу агентствэм и унафэщI Костюк Андрейрэ.
Ахэр тепсэлъыхьащ «ФIагъ лъагэ зиIэ автомобиль гъуэгу шынагъуэншэхэр» лъэпкъ проектыр гъэзэщIэным хыхьэу 2020 гъэм республикэм щызэфIагъэкIахэм, апхуэдэуи щIыналъэм и транспорт инфраструктурэм адэкIи зегъэужьыным ехьэлIа Iуэху- хэм.
Щызэпсалъэм къыхагъэщащ Къэбэрдей-Балъкъэрыр «ФIагъ лъагэ зиIэ автомобиль гъуэгу шынагъуэншэхэр» лъэпкъ проектым хыхьэу илъэс кIуам зэфIагъэкIын хуея лэжьыгъэхэр нэсу зэзыгъэхъулIэфахэм, абыкIэ къэралым бжьыпэр щызыIыгъхэм зэращыщыр икIи «щIыналъэ щхъуантIэ» жыхуаIэм зэрыхагъэхьар.
2020 гъэм КъБР-м и гъуэгу фондым бюджетым щыщу къыхуаутIыпщар сом меларди 3,6-м щIегъу, абы щыщу сом меларди 2,7-рэ нэхърэ нэхъыбэр республикэм и бюджетым къыхэкIащ. Лэжьыгъэр объекти 103-м щрагъэкIуэкIащ.
Зи гугъу ящIа лъэпкъ проектым хыхьэу мардэм къитIасэу лэжьыгъэхэр щызэфIагъэкIащ автомобиль гъуэгу километри 123-м хуэдизым. Гулъытэ хэха хуащIащ щIыналъэ гъуэгухэм шынагъуэншагъэр къыщызэгъэпэщыным – километр 40-м я Iуфэхэм жэщым ахэр къызэрагъэнэху Iэмэпсымэхэр щагъэуващ, къэухьхэр километрихым щыхуащIащ, Т-7 светофор лIэужьыгъуэхэм хуэдэхэр лъэс зэпрыкIыпIи 138-м деж щыфIадзащ.
2018 гъэм дуней къэхъукъащIэ къызэрымыкIуэм и зэранкIэ къута лъэмыжищ зэрагъэпэщыжащ.
Зэрыщыту къапщтэмэ, 2020 гъэм Къэбэрдей-Балъкъэр Республикэм и гъуэгухэм щыщу щIыналъэ автомобиль зекIуапIэ псоми зэхуэдэу къагъэсэбэпу километр 230-рэ хуэдиз зыхуей хуагъэзащ.
2021 гъэм пащэну я мурадщ щIыналъэм и автомобиль гъуэгухэр зыхуей хуэзэу зэгъэпэщыжыным, щIэхэр укъуэдииным хуэгъэза лэжьыгъэхэм, абыхэм Налшык къалэм къедза щIыпIэхэри хыхьэу. Апхуэдэуи километр 40 хуэдиз къызэрагъэнэхуну Iэмэпсымэхэр фIадзэнущ, гъуэгу Iуфэхэм Iут къэухьхэр километрищым щызэрахъуэкIынущ.
КъБР-м и Iэтащхьэмрэ Правительствэмрэ я пресс-IуэхущIапIэ.
